Na temelju članka 55. Statuta Koprivničko–križevačke županije ("Službeni glasnik Koprivničko–križevačke županije" broj 7/13., 14/13., 9/15., 11/15. – pročišćeni tekst, 2/18., 3/18. - pročišćeni tekst, 4/20., 25/20., 3/21. i 4/21 – pročišćeni tekst) članka 3. Proračuna Koprivničko-križevačke županije za 2022. godinu i projekcije za 2023. i 2024. godinu („Službeni glasnik Koprivničko-križevačke županije“ broj 25/21.), članka 8. Odluke o izvršavanju Proračuna Koprivničko-križevačke županije za 2022. godinu („Službeni glasnik Koprivničko-križevačke županije“ broj 25/21.) i Programa 1009: Energetika i prometna infrastruktura za 2022. (KLASA: 400-06/21-01/16, URBROJ: 2137/1-04/19-21-3 od 22. studenog 2021.), Župan Koprivničko-križevačke županije donosi

**JAVNI NATJEČAJ**

**ZA SUFINANCIRANJE KORIŠTENJA OBNOVLJIVIH IZVORA ENERGIJE ZA PROIZVODNJU ELEKTRIČNE ENERGIJE U KUĆANSTVIMA, ZA VLASTITU POTROŠNJU NA PODRUČJU KOPRIVNIČKO-KRIŽEVAČKE ŽUPANIJE**

**U 2022. GODINI**

1. **Predmet Javnog natječaja**

Predmet Javnog natječaja (u daljnjem tekstu: Natječaj) je dodjela sredstava Koprivničko-križevačke županije fizičkim osobama za postavljanje nove fotonaponske elektrane za proizvodnju električne energije za vlastite potrebe, u mrežnom radu (u tekstu FNE) na postojeće obiteljske kuće koje su energetskog razreda (prema QH,nd) minimalno D ili boljeg, a nalaze se na području Koprivničko-križevačke županije.

Postojeća obiteljska kuća u smislu Natječaja je zgrada:

1. Koja je zakonita:

* Izgrađena temeljem građevinske dozvole ili drugog odgovarajućeg akta sukladno Zakonu o gradnji (Narodne novine 153/13, 21/17, 39/19 i 125/19) i svaka druga koja je navedenom ili posebnom zakonu izjednačena (ukoliko se radi o upravnom aktu, isti mora biti izvršan, tj. mora imati klauzulu izvršnosti ili pravomoćnosti),
* Koja nije dograđivana ili mijenjana u odnosu na akt koji dokazuje njenu zakonitost,

1. U kojoj je više od 50% bruto podne površine namijenjeno za stanovanje i
2. Koja zadovoljava jedan od dva navedena uvjeta:

* Ima najviše tri stambene jedinice,
* Ima građevinsku bruto površinu manju ili jednaku 600 m2 (podatak se provjerava iz osnovnih podataka o prijavi ili energetskog certifikata).

Predmet Javnog natječaja **nisu**:

1. Zgrade koje imaju upravitelja sukladno Zakonu o vlasništvu i drugim stvarnim pravima (Narodne novine broj 91/96, 68/98, 137/99, 22/00, 129/00, 114/01, 79/06, 141/06, 146/08, 39/09, 153/09, 143/12, 152/14),
2. Obiteljske kuće:

* Koje nisu privedene svrsi sukladno aktu kojim se dozvoljava građenje (koje su u gradnji, za koje je pokrenut postupak legalizacije, odnosno koje su u postupku ishođenja Rješenja o izvedenom stanju, no isto nije pravomoćno),
* U kojima je suvlasnik pravna osoba i

1. Postojeće fotonaponske elektrane koje se dograđuju/proširuju.
2. **Korisnici sredstava**

Pravo na sredstva Koprivničko-križevačke županije sukladno ovom Natječaju mogu ostvariti građani ako zadovoljavaju sljedeće uvjete (u tekstu: Korisnici):

1. Su vlasnici ili suvlasnici, uz suglasnost svih suvlasnika, obiteljske kuće u kojoj se projekt provodi,
2. Imaju prebivalište na adresi obiteljske kuće u kojoj se projekt provodi, prijavljeno najkasnije 01. veljače 2022.
3. Ulažu vlastita sredstva za provođenje projekta,
4. Mjerno mjesto/priključak na energetski sustav glasi na ime građanina,
5. Podnesu Županiji Prijavu za dodjelu sredstava za postavljanje jedne nove FNE,
6. Prihvate uvjete sufinanciranja sukladno Natječaju,
7. Nemaju nedospjelih nepodmirenih obveza prema Županiji,
8. Ispunjavaju i druge uvjete Natječaja i
9. Sklope sa Koprivničko-križevačkom županijom Ugovor o sufinanciranju.
10. **Sredstva Koprivničko-križevačke županije**

Koprivničko-križevačka županija će Korisnicima dodjeljivati sredstva donacije do 50%, ali ne više od 20.000,00 kn.

Raspoloživa sredstva po ovom Natječaju iznose 500.000,00 kn.

Županija će dodjeljivati sredstva donacije do iskorištenja raspoloživih sredstava, a pravo na korištenje sredstava donacije ostvarit će Korisnici s najvećim brojem bodova ostvarenih prema propisanim kriterijima (točka V.).

Za ostvarenje sufinanciranja potrebno je izraditi Energetski certifikat.

Za obiteljske kuće koji imaju važeći energetski certifikat ne stariji od 31. prosinca 2012. godine nije potrebno izrađivati novi, ukoliko na obiteljskoj kući nisu primjenjivane mjere energetske obnove u razdoblju nakon izdavanja energetskog certifikata.

Trošak provedbe energetskog pregleda te izrada izvješća i energetskih certifikata kao i glavnog projekta snosi prijavitelj. PDV je prihvatljiv trošak.

Županija će po završetku projekta isplaćivati sredstva donacije na sljedeći način:

1. Ugovoreni postotak od ostvarenih opravdanih troškova ako su isti manji od ugovorenih ili,
2. Ugovoreni iznos za ostvarene opravdane troškove ako su isti

* jednaki ugovorenim, ili
* veći od ugovorenih.

1. **Opravdani troškovi**

Opravdani su troškovi nabave i ugradnje jedne nove FNE, nastali nakon objave ovog Javnog natječaja, što se dokazuje datumima izdavanja računa za nabavu i ugradnju jedne nove FNE; fotonaponski pretvarači (moduli) stupnja korisnog djelovanja najmanje 15%, njihovi nosači, pretvarači (inverteri), oprema fotonaponskog kruga (regulatori punjenja, priključni ormarići, zaštitne sklopke, kabeli, pribor za postavljanje, oprema za prikupljanje i prikazivanje podataka i dr.) i ostala oprema za pravilan rad sustava (opremanja obračunskog mjernog mjesta FNE u mrežnom radu, u tekstu: OMM) te pripadajući građevinski radovi nužni za ugradnju prethodno navedene opreme (prodori, postolja, …) te Glavni elektrotehnički projekt.

1. **Kriteriji i bodovanje prijava**

Uz zadovoljenje uvjeta prijave na Javni natječaj, postupak za ocjenjivanje pristiglih prijava i odabir korisnika sredstava vršit će se na temelju liste prednosti sastavljene bodovanjem prema kriterijima:

1. Godišnja potrošnja električne energije kućanstva (najveći ukupan broj bodova 50, dokazuje se obračunom opskrbljivača za električnu energiju za sve mjesece u 2021. godini, kopija ili skenirani dokument):

• Od 0 do 2000 kWh/godišnje – 10 bodova,

• Od 2000 do 4000 kWh /godišnje – 30 bodova,

• Više od 4000 kWh /godišnje – 50 bodova.

2. Broj korisnika/članova kućanstva (najviše 50 bodova, dokazuje se potvrdom o prebivalištu ili osobnom iskaznicom za sve članove kućanstva – kopija ili skenirani dokument):

• 1 član kućanstva – 5 bodova

• 2 člana kućanstva – 10 bodova

• 3 člana kućanstva – 20 bodova

• 4 člana kućanstva – 30 bodova

• 5 članova kućanstva – 40 bodova

• više od 5 članova kućanstva – 50 bodova

3. Ukupna građevinska (bruto) površina objekta (najviše do 40 bodova, dokazuje se kopijom ili skeniranim Rješenjem o obračunu komunalne naknade ili drugog dokumenta iz kojeg je vidljiva površina objekta):

• do 100 m2 – 10 bodova

• od 100 m2 do 200 m2 – 20 bodova

• od 200 m2 do 300 m2 – 30 bodova

• više od 300 m2 – 40 bodova

4. Doprinos projekta rješavanju specifičnih razvojnih problema na određenom teritoriju (najviše 40 bodova):

• Prijavitelj ima prebivalište u JLS iz I. i II. skupine iz Odluke o razvrstavanju jedinica lokalne i područne (regionalne) samouprave prema stupnju razvijenosti ("Narodne novine" broj 131/17) – 40 bodova

• Prijavitelj ima prebivalište u JLS iz III. i IV. skupine iz Odluke o razvrstavanju jedinica lokalne i područne (regionalne) samouprave prema stupnju razvijenosti ("Narodne novine" broj 131/17) – 30 bodova

• Prijavitelj ima prebivalište u JLS iz V. i VI. skupine iz Odluke o razvrstavanju jedinica lokalne i područne (regionalne) samouprave prema stupnju razvijenosti ("Narodne novine" broj 131/17) – 20 bodova

• Prijavitelj ima prebivalište u JLS iz VII. i VIII. skupine iz Odluke o razvrstavanju jedinica lokalne i područne (regionalne) samouprave prema stupnju razvijenosti ("Narodne novine" broj 131/17) – 10 bodova

U slučaju jednakog broja bodova prednost ima korisnik koji je ranije predao prijavu. Lista prednosti za dodjelu sredstava utvrđuje se s obzirom na broj dodijeljenih bodova.

1. **Obvezna dokumentacija**
2. cjelovito popunjeni *Prijavni obrazac* za podnošenje zahtjeva za sufinanciranje nabave i ugradnje sustava za korištenje obnovljivih izvora energije (dokument u digitalnom obliku);
3. cjelovito popunjen *Prijavni obrazac* (isprintan dokument iz https://kckzz.hr/category/javni-pozivi-i-natjecaji/, potpisan i ovjeren, koji je **u izvorniku** potrebno dostaviti na adresu Koprivničko-križevačke županije);
4. potvrda o prebivalištu ili presliku osobne iskaznice prijavitelja i sve članove kućanstva (kopija ili skenirani dokument ovisno o načinu prijave);
5. Zemljišno-knjižni izvadak čestice kojim se dokazuje knjižno vlasništvo obiteljske kuće na kojoj se planira ugradnja sustava za korištenje obnovljivih izvora energije (kopija ili skenirani dokument ovisno o načinu prijave);
6. Zadnji važeći dokaz da je zgrada postojeća u smislu Zakona o gradnji ("Narodne novine" broj 153/13, 20/17, 39/19 i 125/19) ili sukladno posebnom zakonu s njom izjednačena (kopija ili skenirani dokument ovisno o načinu prijave):

* izvršna dozvola za građenje građevine (građevinska dozvola ili rješenje o uvjetima građenja ili potvrda glavnog projekta ili rješenje za građenje ili građevinska dozvola ili lokacijska dozvola s kojom se dozvoljava građenje ili građevna dozvola za jednostavne građevine ili rješenje o uvjetima uređenja prostora ili rješenje kojim se odobrava građenje) ili;
* rješenje o izvedenom stanju, uporabna dozvola ili rješenje o uporabi s vidljivim datumom izdavanja izvršne dozvole za građenje ili;
* potvrdu da je građevina izgrađena prije 15. veljače 1968. godine ili;
* rješenje o izvedenom stanju za nezakonito izgrađene zgrade sukladno članku 8. Zakona o postupanju sa nezakonito izgrađenim zgradama ("Narodne novine" broj 86/12, 143/13, 65/17 i 14/19);

Ukoliko se FNE ne postavlja na obiteljsku kuću za koju se prijava podnosi, već na pomoćni objekt na istoj katastarskoj čestici, potrebno je i za taj objekt dostaviti zadnji važeći dokaz zakonitosti i vlasništva.

1. Izjavu prijavitelja, ispisanu s https://kckzz.hr/category/javni-pozivi-i-natjecaji/, potpisanu u izvorniku ili spremljenu u *.pdf* formatu o tome:

* da obiteljska kuća nije dograđivana ili mijenjana u odnosu na zadnji važeći dokument koji dokazuje njenu zakonitost,
* da je više od 50% bruto podne površine namijenjeno za stanovanje,
* da, u svrhu izbjegavanja dvostrukog financiranja za postavljanje sustava na istoj, za zatražena sredstva po prijavi na ovaj Natječaj nisam podnio prijavu za sufinanciranje jedinici lokalne samouprave, Fondu za zaštitu okoliša i energetsku učinkovitost ili drugom tijelu državne uprave, odnosno da za navedenu namjenu do sada nisam ostvario bespovratna sredstva iz nekog drugog izvora.

1. Izjavu svih ostalih suvlasnika obiteljske kuće ispisanu s https://kckzz.hr/category/javni-pozivi-i-natjecaji/ potpisanu u izvorniku ili spremljenu u *.pdf* formatu o tome da su suglasni:

* s izjavom Prijavitelja,
* s ugradnjom planiranog sustava

1. Računi za električnu energiju za sve mjesece u 2021. godini ili obračun opskrbljivača električnom energijom za sve mjesece u 2021. godini (kopija ili skenirani dokument ovisno o načinu prijave);
2. Rješenje o obračunu komunalne naknade ili drugi dokument iz kojeg je vidljiva površina objekta (kopija ili skenirani dokument ovisno o načinu prijave);
3. foto dokumentacija zgrade i dijelova zgrade predviđenih za ugradnju FN sustava (fotografije u digitalnom ili ispisanom obliku ovisno o načinu prijave).
4. Izvješće o energetskom pregledu i energetski certifikat snimljen u *.pdf* formatu, ili u ispisanom obliku. Za obiteljske kuće koji imaju važeći energetski ne stariji od 31. prosinca 2012. godine nije potrebno izrađivati novi, ukoliko na obiteljskoj kući nisu primjenjivane mjere energetske obnove u razdoblju nakon izdavanja energetskog certifikata.
5. Uvjerenje/Potvrda nadležnog ureda za katastar o istovjetnosti čestica, u *.pdf* formatu ako se razlikuju brojevi čestica u dokazima zakonitosti i vlasništva/suvlasništva.
6. Detaljna ponuda po sistemu "ključ u ruke", ovjerena pečatom i potpisom, s navedenim stupnjem korisnog djelovanja sustava s fotonaponskim pretvaračima (ne manji od 15%), u izvorniku, preslici, ili snimljena u *.pdf* formatu,.
7. Obavijest o mogućnosti priključenja na mrežu kućanstva s vlastitom proizvodnjom ili Elektroenergetska suglasnost ili elaborat optimalnog tehničkog rješenja priključenja na mrežu, ovisno o vrsti priključka na mrežu, izdanu od HEP ODS-a za FNE u mrežnom radu.

Napomena: Ukoliko se obiteljska kuća nalazi u Registru kulturnih dobara, za izradu Glavnog elektrotehničkog projekta potrebno će biti ishoditi posebne uvjete ili prethodno odobrenje nadležnog Konzervatorskog odjela u Bjelovaru pri Ministarstvu kulture i medija Republike Hrvatske.

1. **Način i rok za podnošenje prijave na Natječaj**

**Prijave** na ovaj Natječaj podnose se na jedan od dva načina:

1. Preporučenom poštom u zatvorenoj omotnici, na adresu:

Koprivničko-križevačka županija

Upravni odjel za gospodarstvo, komunalne djelatnosti i poljoprivredu

(Za FNE)

Antuna Nemčića 5

48000 Koprivnica,

ili

2. Osobnom dostavom u zatvorenoj omotnici u pisarnicu Koprivničko-križevačke županije na istoj adresi,

pri čemu kod oba načina dostave samo Prijavni obrazac treba biti u izvorniku, dok svi ostali dokumenti mogu biti u izvorniku ili preslici ili na CD-u, DVD-u ili USB-stiku (u digitalnom obliku).

**Prijave se dostavljaju do 31. svibnja 2022. godine.**

Prijavama dostavljenim u roku smatraju se prijave poslane poštom, preporučenom pošiljkom koje su predane u poštanski ured do 24:00 sata 31. svibnja 2022., odnosno prijave predane osobno u pisarnici Koprivničko-križevačke županije 31. svibnja 2022. do 14:00 sati.

Prijave koje ne budu podnesene u propisanom roku, na način i u obliku koji su ovdje opisani, smatrati će se neprihvatljivima i neće se razmatrati.

Koprivničko-križevačka županija zadržava pravo zatražiti i izvornike druge dokumentacije dostavljene u skeniranom obliku.

1. **Odluka o odabiru projekata i dodjeli sredstava**

Upravni odjel za gospodarstvo, komunalne djelatnosti i poljoprivredu Koprivničko-križevačke županije izvršiti će bodovanje pristiglih prijava prema zadanim kriterijima te izraditi prijedlog Odluke o odabiru projekata i dodjeli sredstava.

U prijedlogu Odluke navodi se Korisnik, mjesto provedbe projekta, broj bodova i predloženi iznos proračunskih sredstava za sufinanciranje.

Odluku o odabiru projekata i dodjeli sredstava donosi Župan, a objavit će se na službenim stranicama Koprivničko-križevačke županije https://kckzz.hr/category/javni-pozivi-i-natjecaji/.

Upravni odjel za gospodarstvo, komunalne djelatnosti i poljoprivredu dostavlja:

a) Korisnicima koji zadovoljavaju uvjete Javnog natječaja - dopis, Odluku o odabiru projekata i dodjeli sredstava i dva primjerka Ugovora od kojih je Korisnik jedan potpisani Ugovor dužan vratiti Županiji poštom na adresu: Koprivničko-križevačka županija, Upravni odjel za gospodarstvo, komunalne djelatnosti i poljoprivredu, (Za FNE), Antuna Nemčića 5, 48000 Koprivnica, ili osobnom dostavom u pisarnicu Koprivničko-križevačke županije na istoj adresi, odnosno

b) Obavijest da Korisnikova prijava neće biti sufinancirana s obrazloženjem.

1. **Isplata sredstava donacije**

Vremenski okvir provedbe projekta je 5 mjeseci od potpisa Ugovora.

Koprivničko-križevačka županija će sredstva donacije isplaćivati jednokratno po završetku projekta, u roku od 30 dana od zaprimanja potpune dokumentacije za isplatu priznate od strane Županije, koju je Korisnik dužan dostaviti Županiji u tiskanom obliku, preporučenom poštom na adresu:

Koprivničko-križevačka županija

Upravni odjel za gospodarstvo, komunalne djelatnosti i poljoprivredu

(Za FNE)

Antuna Nemčića 5

48000 Koprivnica,

ili u pisarnicu Koprivničko-križevačke županije na istoj adresi, a koja obavezno sadrži:

* 1. Zahtjev za isplatu donacije s izvješćem o projektu (može se preuzeti na mrežnim stranicama https://kckzz.hr/category/javni-pozivi-i-natjecaji/) popunjen, ispisan i potpisan **u izvorniku**,
  2. Glavni elektrotehnički projekt (u izvorniku, preslici ili .pdf formatu)
  3. Završno izvješće nadzornog inženjera za FNE u samostalnom radu ovjereno njegovim žigom i potpisom **u izvorniku**,
  4. Račune s detaljnim troškovnikom, jediničnim cijenama i PDV-om, u izvorniku ili u preslici za:

a) nabavu i ugradnju jedne FNE sukladno Ugovoru o dodjeli sredstava i Glavnom projektu (račun izvođača radova),

b) opremanje obračunskog mjernog mjesta za FNE u mrežnom radu (račun HEP ODS-a),

* 1. Dokaze o plaćanju Korisnika po računima iz prethodne točke (opće uplatnice ili izvodi iz transakcijskog računa ili potvrda banke o uplati ili potvrda o plaćanju ili drugi odgovarajući dokaz), u izvorniku ili preslici,
  2. Fotodokumentacija izvedenog stanja (nakon ugradnje sustava) u Završnom izvješću nadzornog inženjera ili na CD-u, DVD-u ili USB-sticku,
  3. Dokaz kojim se dokazuje IBAN Korisnika (preslika kartice računa na kojoj je vidljiv IBAN, izvadak iz transakcijskog računa iz kojeg je razvidan IBAN, ili pisana potvrda banke o IBAN-u,
  4. Tehnički list glavne komponente ugrađenog sustava iz kojeg je vidljivo da ista zadovoljava tehničke uvjete iz Natječaja da stupanj korisnosti ne smije biti manji od 15%, u izvorniku ili preslici,
  5. Potvrda za trajni pogon FNE u mrežnom radu, izdana od HEP-ODS-a u izvorniku ili preslici,
  6. Druga dokumentacija na zahtjev Koprivničko-križevačke županije.

Koprivničko-križevačka županija će po završetku projekta Korisnicima isplaćivati sredstva donacije i to:

a) ugovoreni postotak od ostvarenih opravdanih troškova, ako su manji od ugovorenih, ili

b) ugovoreni iznos za ostvarene opravdane troškove, ako su jednaki ili veći od ugovorenih.

Koprivničko-križevačka županija će u roku od 30 dana od zaprimanja potpune dokumentacije isplatiti donaciju za ostvarene opravdane troškove na IBAN korisnika za račune koje je Korisnik isplatio u cijelosti temeljem dokaza o plaćanju.

U slučaju zaprimanja nepotpune dokumentacije za isplatu, Koprivničko-križevačka županija će e-poštom ili poštom zatražiti njenu dopunu.

1. **Ostale informacije**

Natječaj je objavljen 21.03.2022. godine na mrežnoj stranici Koprivničko-križevačke županije https://kckzz.hr/category/javni-pozivi-i-natjecaji/.

Županija će osobne podatke o građanima prikupljati i čuvati na propisani način i neće ih dostavljati trećim stranama na obradu bez pisane privole istih.

Osobni podaci koristit će se samo u nužnom opsegu za ostvarivanje svrhe iz prijave na ovaj Javni natječaj – za obradu prijava, donošenje Odluke o odabiru Korisnika i sklapanje Ugovora i propisno će se čuvati sukladno Zakonu o arhivskom gradivu i arhivima ("Narodne novine" broj 105/97, 64/00, 65/09, 125/11 i 46/17).

Dodatne obavijesti mogu se dobiti:

a) na telefon 048/658-233, ili

b) slanjem upita na e-adresu: radovan.list@kckzz.hr

|  |  |  |
| --- | --- | --- |
| Klasa: 310-01/22-01/5 |  | Župan: |
| Urbroj: 2137-04/20-22-1 |  |  |
| Koprivnica, 21.3.2022. |  | **Darko Koren, ing.građ.** |